ໄຕ້ຝຸ່ນ Soudelor ຖະຫລົ່ມໄຕ້ຫວັນ ເຮັດໃຫ້ຢ່າງໜ້ອຍ 4 ຄົນ ເສຍຊີວິດ
ໄຕ້ຝຸ່ນ Soudelor ພັດຖະຫຼົ່ມເກາະໄຕ້ຫວັນ ເຮັດໃຫ້ມີຜູ້ເສຍຊີວິດ ຢ່າງໜ້ອຍ 4 ຄົນ ແລະຫາຍສາບສູນອີກ 4 ຄົນ ພ້ອມທັງລົມແຮງ ແລະຝົນຕົກໜັກ ໃນບາງເຂດ.
ໄຕ້ຝຸ່ນ Soudelor ໄດ້ຖະຫຼົ່ມເກາະໄຕ້ຫວັນດ້ວຍຝົນຕົກໜັກ ແລະລົມແຮງໃນວັນເສົາມື້ນີ້ທີ່ເຮັດໃຫ້ມີຜູ້ເສຍຊີວິດຢ່າງໜ້ອຍ 4 ຄົນ ກ່ອນທີ່ຈະມຸ່ງໜ້າສູ່ຈີນແຜ່ນດິນໃຫຍ່ ລາຍງານຂ່າວໂທລະພາບສະແດງໃຫ້ເຫັນວ່າ ມີຜູ້ຄົນຈຳນວນ ນຶ່ງໄດ້ຕົກຄ້າງ ຢູ່ຕາມເຂດແຄມຝັ່ງແມ່ນ້ຳຕ່າງໆ ແລະເກີດດິນ ເຈື່ອນລົງມາທັບຫລາຍໆບ້ານ ຢູ່ໃນບາງເຂດມີຝົນຕົກໜັກສູງ ເຖິງ 1,000 ມີລລີແມັດ ໄຕ້ຝຸ່ນ Soudelor ຊຶ່ງໄດ້ພັດຂຶ້ນບົກໃນຕອນເຊົ້າວັນເສົາມື້ນີ້ ໄດ້ນຳເອົາລົມ ທີ່ມີຄວາມແຮງເຖິງ 200 ກິໂລແມັດຕໍ່ຊົ່ວໂມງ ໄປພ້ອມນັ້ນ ໂດຍເຮັດໃຫ້ຕົ້ນໄມ້ ປ້າຍໂຄສະນາ ແລະເສົາໄຟຟ້າຫັກ ເຈົ້າໜ້າທີ່ເວົ້າວ່າ ມີຫລາຍກວ່າ 2 ລ້ານຄົນ ບໍ່ມີໄຟຟ້າໃຊ້ ພວກທີ່ເສຍຊີວິດ ແມ່ນຮວມທັງເດັກຍິງອາຍຸ 8 ຂວບ ແລະແມ່ຂອງນາງ ທີ່ໄດ້ຖືກນ້ຳພັດ ອອກໄປສູ່ທະເລ ໃນຂະນະທີ່ລົມພາຍຸເຄື່ອນເຂົ້າໄປໃກ້ໆ ນອກນັ້ນຍັງມີອີກ 4 ຄົນຫາຍ ສາບສູນ ມີຜູ້ໄດ້ຮັບບາດເຈັບບໍ່ຕ່ຳກວ່າ 60 ຄົນບາງຄົນແມ່ນເປັນຍ້ອນເສດຊາກຫັກພັງ ປິວເຂົ້າໄປຕຳເອົາ ບັນດາເຈົ້າໜ້າໄຕ້ຫວັນໄດ້ປິດຫ້ອງການຕ່າງໆ ແລະໂຮງຮຽນ ຖ້ຽວບິນຈຳນວນນຶ່ງແລະ ການຂົນສົ່ງອື່ນໆ ໄດ້ຖືກໂຈະເປັນການຊົ່ວຄາວ ແລະປະຊາຊົນຫຼາຍໆຮ້ອຍຄົນ ໄດ້ພາ ກັນເຂົ້າໄປອາໄສຢູ່ໃນບ່ອນຫຼົບໄພຂອງລັດຖະບານ ແລະທະຫານໄດ້ຮັບຄຳສັ່ງໃຫ້ກຽມ ພ້ອມໃນການປະຕິບັດງານກູ້ສຸກເສີນ ເປັນທີ່ຄາດກັນວ່າ ໄຕ້ຝຸ່ນ Soudelor ຈະເຄື່ອນຍ້າຍ ອອກຈາກເກາະໄຕ້ຫວັນ ໃນຕອນ ແລງຂອງວັນເສົາມື້ນີ້ໂດຍຈະພັດຂ້າມຊ່ອງແຄບໄຕ້ຫວັນແລະມຸ່ງໜ້າສູ່ແຂວງຟູຈ້ຽນຂອງ ຈີນແຜ່ນດິນໃຫຍ່ບ່ອນທີ່ເຈົ້າໜ້າທີ່ໄດ້ສັ່ງໃຫ້ຍົກຍ້າຍປະຊາຊົນແລ້ວຢ່າງໜ້ອຍ 158 ພັນ ຄົນ ໃນຕົ້ນອາທິດນີ້ ພວກນັກພະຍາກອນອາກາດປະກາດວ່າ ໄຕ້ຝຸ່ນ Soudelor ຈະເປັນລົມ ໄຕ້ຝຸ່ນທີ່ແຮງທີ່ສຸດ ມາຮອດປັດຈຸບັນສຳລັບປີນີ້ ແຕ່ແນວໃດກໍຕາມ ມັນໄດ້ອ່ອນກຳລັງລົງ ແລ້ວ